ออกสเต็ปให้ไว โมนิก้าและทีมงาน
*สถานการณ์ของตลาดหุ้นไทยในยามนี้มีอะไรหลายเรื่องที่ยังค้างคาใจผู้เล่นรายย่อย ไม่ว่าจะเป็นทิศทางของเศรษฐกิจโลก หรือท่าทีของนักลงทุนสถาบัน ไม่เว้นแม้กระทั่งกระบวนการทางความคิดของนักลงทุนรายใหญ่ ล้วนเป็นเรื่องที่ชมรมแมงเม่าให้ความสนใจมากเป็นพิเศษ แต่จนป่านนี้ยังไม่มีคำตอบที่ชัดเจนออกมาให้เห็นเลย ดัชนีถึงแกว่งตัวแบบครึ่งๆ กลางๆ ไงล่ะค่ะ
17 ก.ย. 2558

*สถานการณ์ของตลาดหุ้นไทยในยามนี้มีอะไรหลายเรื่องที่ยังค้างคาใจผู้เล่นรายย่อย ไม่ว่าจะเป็นทิศทางของเศรษฐกิจโลก หรือท่าทีของนักลงทุนสถาบัน ไม่เว้นแม้กระทั่งกระบวนการทางความคิดของนักลงทุนรายใหญ่ ล้วนเป็นเรื่องที่ชมรมแมงเม่าให้ความสนใจมากเป็นพิเศษ แต่จนป่านนี้ยังไม่มีคำตอบที่ชัดเจนออกมาให้เห็นเลย ดัชนีถึงแกว่งตัวแบบครึ่งๆ กลางๆ ไงล่ะค่ะ
*บวกกับตลาดหุ้นกำลังจับจ้องไปที่ท่าทีของ FED ย่อมกระตุ้นให้อารมณ์ของผู้คนอ่อนไหวมากขึ้นกว่าเดิม “โมนิก้า” ถึงพยายามให้แฟนคลับกำหนดโพซิชั่นในการลงทุนให้ชัดเจน เพราะเวลานี้เป็นเรื่องของข่าวสารที่ส่งผลโดยตรงต่อจิตวิทยาในการลงทุน แถมกรอบของการเคลื่อนตัวของหุ้นในแต่ละตัวให้ผลตอบแทนดีสุด 8% ขาลุยถึงต้องออกสเต็ปให้ไวไว้ก่อนเจ้าค่ะ
*ล่าสุดดัชนีเด้งขึ้นมาปิดที่ 1,381.80 จุด บวกไป 11.15 จุด ด้วยมูลค่าการซื้อขาย 3.59 หมื่นล้านบาท “โมนิก้า” ถือเป็นจังหวะที่นักเล่นต้องตามกระแสให้ทัน เพราะการลงทุนเที่ยวนี้มีอะไรต้องคิดมาก หากหลงเชื่อข่าวลือที่เกิดขึ้นเป็นระลอก ขอเรียนตามตรงว่า ไม่มีโอกาสได้ซื้อหุ้นดีราคาถูกอย่างแน่นอน เดี๊ยนถึงพยายามกระตุ้นให้นักลงทุนต้องเกาะกระแสการเล่นเที่ยวนี้ด้วยการมีหุ้นบางส่วนติดพอร์ตไว้บ้างนะซี
*เหมือนกับในรายของ AOT เปิดตัวอย่างสวยหรู พร้อมกับทะยานขึ้นมาปิดที่ 277 บาท บวกไป 6 บาท หรือขึ้นไป 2%  ด้วยมูลค่าการซื้อขาย 1 พันล้านบาท “โมนิก้า” ไม่สามารถตีความเป็นเรื่องอื่นได้ นอกเสียจากความเชื่อมั่นที่มีอยู่ล้นปรี่ จากเดิมให้ราคาเป้าหมายแค่ 360 บาท แต่วานนี้เพิ่งอยู่แค่ระดับนี้เอง วันนี้คงต้องดูกันต่อไปว่า “อึดยิ่งกว่าอึด ภาค 2” จะมีไหม?
*ส่วนที่อึดของแท้แน่นอน “โมนิก้า” ขอยกตำแหน่งให้กับ TRUE ราคาหุ้นพยายามไต่ระดับขึ้นแดนบวกตลอดเวลา แต่ทำได้ดีสุดแค่ประคองตัวปิดที่ 10 บาท บวกไป 0.10 บาท เขาถึงได้เม้าท์ว่า “บุญมีแต่กรรมบัง” ทุกอย่างมาในทางที่ดีทั้งหมด แต่พอภาวะไม่เป็นใจเท่านั้นแหละ ม่อยกระรอกทันที ถึงกระนั้นเดี๊ยนยังเชียร์ให้แฟนคลับขาลุยทยอยเก็บหุ้นเข้าพอร์ตเหมือนเดิมนะจ๊ะ
*แข็งโป๊กไม่แพ้กัน คงต้องยกให้หุ้นไก่ CPF ตลอดทั้งวันยืนต้านทานแรงเทขายอย่างแข็งแกร่ง และยังพยายามหาช่องเจาะขึ้นไปแดนบวกเป็นระยะ ก่อนจะทำได้แค่ปิดที่ระดับ 20.80 บาท  “โมนิก้า” ถึงมั่นอกมั่นใจว่า ราคาต่ำกว่านี้ไม่น่าจะได้เห็นอีกแล้ว เพราะที่เห็นตอนนี้ก็ต่ำเกินไปแล้ว อุตส่าห์แข็งสู้มาทั้งวัน จู่ๆ วันนี้จะอ่อนปวกเปียก มันเสียยี่ห้อ เจ้าสัว..ไม่เชื่อให้เตะปี๊บดูก็ได้..สนอ๊ะป่าว!
*ส่วนที่ออกอาการแรงตก แข็งสู้ไม่ไหวจริงๆ “โมนิก้า” กลับมองเป็นในรายของ ADVANC  และINTUCH ซึ่งเคยได้ชื่อเป็นหุ้นทางเลือกหลักของขวัญใจวัยโจ๋ แต่บัดนี้ไม่หลงเหลือความเชื่อเช่นนั้นอีกต่อไป หลังจากเข้าไปพัวเกี่ยวกับเรื่องฟ้องร้อง บรรดาเกจิอาการย์สำนักต่างๆ ฟันธงลงไปในทันทีว่า เรื่องนี้มีสิทธิ์จบแบบ KTB ค่อนข้างสูง และถ้าดูจากเงินค่าปรับที่จะเกิดขึ้นในอนาคต ย่อมเป็นปัจจัยเสี่ยงที่นักลงทุนต้องประเมินกันเอาเองว่า ราคาปิดที่ 236 บาท ลบไป 4 บาท และปิดที่ 76  บาท ลบไป 1.25 บาท ใช่จุดน่าลงทุนแล้วจริงไหม? และเรื่องนี้จะเป็นเหมือนกับที่เม้าท์กันยกใหญ่อ๊ะป่าว?
*ส่วนหุ้นที่เหมาะต่อการเล่นรอบมากที่สุดในจังหวะนี้คือ ASEFA หลายคนอาจมองเป็นหุ้นพื้นๆ  และไม่ใช่หุ้นทางเลือกในยามนี้ แต่สำหรับความคิดเห็นของ “โมนิก้า” กลับมองหุ้นตัวนี้เป็นอีกแบบ เพราะของมันรู้กันอยู่เต็มอกโตๆ ว่า ราคาหุ้นควรสูงกว่านี้  วานนี้ถึงเห็นหลายคนกรูเข้ามาเล่นหุ้นตัวนี้กันจ้าละหวั่น ส่งผลให้ราคาหุ้นวิ่งขึ้นมาปิดที่ 5.05 บาท บวกไป 0.43  บาท หรือขึ้นไป 9% และยังมีความพยายามไต่ระดับขึ้นทำ high ตลอดเวลาแบบนี้ เข้าตำรา “ยามบุญมากาไก่กลายเป็นหงส์” ชัดๆ นะเนี่ย
*เช่นเดียวกับกรณีของ AUCT  ราคาหุ้นทะยานขึ้นอย่างเร่าร้อน “โมนิก้า” ถือเป็นเรื่องบุญเก่าที่ทำไว้ค่อนข้างเยอะก่อนหน้านี้ แล้วได้รับอานิสงส์มาจนทุกวันนี้ แถมมีข่าวดีเกี่ยวกับตัวเลขผลประกอบการเข้ามาซัพพอร์ตแบบนี้กระมั้ง หุ้นเลยกระชากขึ้นมาปิดที่ 12.70 บาท บวกไป 0.90  บาท หรือขึ้นไป 7.60% ถ้ามองในมุมของนักเล่นบอกได้ทันทีว่า เรื่องนี้ยังไม่จบง่ายๆ จึงต้องดันราคากันต่อไปนะจะบอกให้
*ตบท้ายกันที่หุ้นยอดนิยมอย่าง AJD เพื่อฉายภาพให้เห็นถึงพัฒนาการที่สำคัญของตัวบริษัท บวกกับกลุ่มทุนใหม่อย่าง “เสี่ยยักษ์” ออกตัวแรงแซงทางโค้งว่า ธุรกิจใหม่ที่ “เฮียอมร” ทำมีโอกาสชนะ 70%  ย่อมเป็นการตอกย้ำว่า ราคาหุ้นมีโอกาสทะยานขึ้นไปอีกในไม่ช้า “โมนิก้า” ถือเป็นอีกหนึ่งช็อตเด็ดที่บรรดาขาลุยต้องติดตามดูให้ดี เพราะสถานการณ์ในวันนี้ไม่เหมือนวันวาน ล่าสุดราคาหุ้นปิดที่ 1.76 บาท บวกไป 0.10 บาท หรือขึ้นไป 6% ด้วยมูลค่า 777 ล้านบาทเจ้าค่ะ